**OBAVIJEST KANDIDATIMA - Natječaj za izbor i imenovanje direktora/ice Turističke zajednice Grada Drniša objavljen na stranicama Hrvatskog zavoda za zapošljavanje dana 12. travnja 2022. godine**

1. ***PODACI O RADNOM MJESTU: direktor/ica Turističke zajednice Grada Drniša***

Opis poslova: Direktor/ica Turističke zajednice organizira i rukovodi radom i poslovanjem Turističke zajednice Grada Drniša (u daljnjem tekstu: Zajednica).

U uredu direktora obavljaju se poslovi značajni za turističku zajednicu kao cjelinu i to:

1. rukovođenje turističkom zajednicom,
2. zastupanje i predstavljanje turističke zajednice te poduzimanje pravnih radnji u ime i za račun turističke zajednice
3. postavljanje i provedba organizacije rada,
4. provođenje odluka Turističkog vijeća,
5. odlučivanje o zapošljavanju u turističkoj zajednici na temelju javnog natječaja, raspoređivanju radnika na određena radna mjesta te o prestanku rada,
6. odlučivanje o službenim putovanjima, korištenju osobnih automobila u službene svrhe te korištenju sredstava reprezentacije djelatnika turističke zajednice
7. sudjelovanje u planiranju i provedbi ključnih projekata podizanja konkurentnosti destinacije,
8. izrada planova i programa rada,
9. provedba promocije turizma destinacije,
10. razvoj događanja,
11. pravni, financijski, kadrovski i opći poslovi,
12. ostali poslovi u skladu sa Zakonom i Statutom.

Uvjeti:

1. da ima završen najmanje stručni studij ili preddiplomski sveučilišni studij,
2. da ima najmanje dvije godine radnog iskustva na poslovima koji odgovaraju stupnju stečene stručne spreme iz točke 1. ili jedna godina radnog iskustva na rukovodećim poslovima u turizmu,
3. znanje jednog stranog jezika,
4. znanje rada na osobnom računalu,
5. da izradi prijedlog četverogodišnjeg programa rada Turističke zajednice Grada Drniša, na temelju strateških dokumenata koji se odnose na područje na kojem djeluje turistička zajednica,
6. da ima položen stručni ispit za rad u turističkom uredu, a ako nema, dužan je u roku od jedne godine od dana stupanja na rad položiti stručni ispit.
7. ***PODACI O PLAĆI RADNOG MJESTA:***

Osnovna plaća radnika za puno radno vrijeme i uobičajeni radni učinak na poslovima radnog mjesta direktora Turističke zajednice Grada Drniša predstavlja umnožak osnovice i koeficijenta složenosti poslova i radnih zadataka.

Osnovica za izračun osnovne plaće zaposlenika određena je Odlukom Vlade RH o visini osnovice za obračun plaće u javnim službama.

Vrijednost koeficijenta utvrđuje se Pravilnikom o organizaciji i sistematizaciji radnih mjesta u Turističkoj zajednici Grada Drniša i iznosi: 1,75

Osnovna plaća uvećava se za 0,5% za svaku navršenu godinu radnog staža.

1. ***NAČIN OBAVLJANJA PRETHODNE PROVJERE ZNANJA I SPOSOBNOSTI (TESTIRANJA):***

Za kandidate koji zadovoljavaju formalne uvjete natječaja provest će se testiranje radi poznavanja rada na računalu i intervju, koje će provesti Povjerenstvo za provedbu natječaja.

Ako kandidat/kinja ne pristupi intervjuu, smatra se da je povukao/la prijavu na Natječaj.

Kandidati koji ne ispunjavaju formalne uvjete iz natječaja obavijestit će se o tome pisanim putem.

**Kandidati pozvani na testiranje trebaju pristupiti pisanom testiranju u Grad Drniš, Velika gradska vijećnica, Trg kralja Tomislava 1, dana 4. svibnja 2022. godine (srijeda) prema rasporedu od 8,30 do 10,00 sati.**

PRAVILA TESTIRANJA:

 1. Po dolasku na provjeru znanja od kandidata će biti zatraženo predočenje odgovarajuće identifikacijske isprave radi utvrđivanja identiteta,

2. Po utvrđivanju identiteta i svojstva kandidata, kandidatu će biti dodijeljena pitanja kao i obavijest u kojem vremenu ih treba odgovoriti,

3. Za vrijeme provjere znanja i sposobnosti nije dopušteno: - koristiti se bilo kakvom literaturom odnosno bilješkama, - koristiti mobitel ili druga komunikacijska sredstva, - napuštati prostoriju u kojoj se provjera odvija, - razgovarati s ostalim kandidatima niti na bilo koji drugi način remetiti koncentraciju kandidata, - ukoliko pojedini kandidat prekrši naprijed navedena pravila bit će udaljen s provjere znanja, a njegov/njezin rezultat Povjerenstvo neće priznati niti ocjenjivati.

Područja iz kojeg će se vršiti testiranje:

* znanje stranog jezika (5 bodova)
* znanje rada na računalu (5 bodova).

Da bi kandidat stekao pravo odlaska na intervju, mora iz svakog područja testiranja ostvariti najmanje 50% mogućih bodova.

INTERVJU

Intervju se provodi osobnim razgovorom Povjerenstva za provedbu natječaja sa svakim pojedinim kandidatom ponaosob koji je ostvario više od 50% bodova iz znanja stranog jezika i znanja rada na računalu.

Na intervjuu će svaki od kandidata predstaviti sebe i svoj prijedlog četverogodišnjeg programa rada Turističke zajednice Grada Drniša, koji je dostavljen u prijavi na Natječaj.

Svaki intervju se boduje bodovima od 1 do 10, na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene (na dvije decimale). Ukoliko je prosjek bodovne ocjene 0,50 ili prelazi 0,50 onda se broj dodijeljenih bodova zaokružuje na veći broj (npr. 6,50 ili 6,55 zaokružuje se na 7 bodova), a ukoliko je manji od 0,50 onda se dodijeljeni bodovi zaokružuju na manji broj (npr. 6,49 zaokružuje se na 6 bodova).

Povjerenstvo za provedbu natječaja kroz intervju s kandidatima utvrđuje interese, profesionalne ciljeve i motivaciju kandidata za rad.

 Nakon prethodne provjere znanja i sposobnosti kandidata povjerenstvo za provedbu natječaja utvrđuje rang-listu kandidata prema ukupnom broju ostvarenih bodova.

O konačnom izboru direktora Turističke zajednice Grada Drniša odlučuje Turističko vijeće u roku od 15 dana od dana primljenog prijedloga Povjerenstva za provedbu natječaja.

O rezultatima natječaja kandidati će biti obaviješteni elektroničkom poštom u roku od 8 dana od dana donošenja odluke o odabiru kandidata na sjednici Turističkog vijeća Turističke zajednice Grada Drniša.

Drniš, 28. travnja 2022. godine

 POVJERENSTVO ZA PROVEDBU NATJEČAJA

 Predsjednica

 Ivana Sučić, dipl.oec., v.r.